*Komjáthy István*

**Hol van Petőfi sírja?**

1849. július 31-én délelőtt tíz órakor egy vágtató parasztszekér robogott be Fehéregyháza főterére. A két apró, erdélyi lovacska derekasan igyekezett, mintha csak tudta volna, hogy nem akárki ül a hátsó ülésen, s nincs vesztegetni való ideje. Ahogy a kastély előtt a kocsis gyeplőt rántott, a hátsó ülésben szorongó két utas türelmetlenül körülhordozta tekintetét a kis falucskán. Most aztán merre? – olvasták ki egymás szeméből a kimondatlan kérdést. A kastélytól jobbra-balra vitt az út, s tétován kémlelték hol a jobb oldalit, hol a balt. Éppen nagy tanácstalanul pillantottak egymásra, amikor eget, földet rázó mennydörgés reszkettette meg a kastély repkénnyel futtatott üvegablakait. A fejük lógató erdélyi lovacskák felhorkantak, a sörényükbe font piros szalagok táncba kezdtek, s a két utas közül a fekete attilás ifjú felugrott. Arca bíborlott, s két szemében mintha a napkorong tüze égett volna, úgy lángolt a tekintete. A dörgés irányába mutatott:

– Erre vannak! Megismerem Bem apó ágyúit! Erre tartsunk! – s mivel észrevette barátja tétovázását, se szó, se beszéd, leugrott a szekérről, s az ágyúzás irányába elrohant. Petőfi Sándor, mert talán mondanom sem kell, hogy ő volt a tüzes, indulatos ifjú, még csak hátra sem pillantott Gyalokay László honvéd századosra, akivel Bem táborába igyekezett. Végignyargalt a falun, s gondolkozás nélkül rohant a csatába.

A segesvári mezőben ekkor már javában állt a tánc. Bem apó maroknyi seregét bámulatos ügyességgel osztotta el a dombok alján s a Sárpatak füzeseiben. Mint a dühös komondorok a kerítés mögül, úgy ugrottak elő a magyar fiúk a bokrok védelme alól, s hol itt, hol ott ragadtak az ellenség gúnyájába. Tépték, szaggatták az ulánus hadakat. A kozákok alól kilőtték az apró lovakat, az ágyúk golyóbist zúdítottak a cári csapatok nyakába. A tízszeres túlerőben levő ellenség hadsorai meginogtak, s a kürtösök már kézbe vették a harci trombitákat, hogy a végső rohamra megfújják a riadót.

Petőfi Sándor a Sárpatak hídján állott hosszú ideig, a rozoga korlátnak dőlt, s úgy figyelte az öldöklő tusát. Ott állt mindaddig, amíg Bem apó észre nem vette. Tüstént küldött érte a szigorú parancsnok. Meghagyta, hogy távozzon a veszélyes csatatérről. A költő szót fogadott, csakhogy nem hátra vette útját. Beljebb vágott az ágyúgolyók felszántotta csatatérre. Tépést csinált a sebesülteknek, és sebtében bekötötte a vérző sebeket. Buzdította a csüggedőket, lelkesítette a bátrakat. Golyók fütyöltek, por kavargott körülötte, s ő bátran farkasszemet nézett a halállal. Délután öt órakor hirtelen viharfelhőket hajszolt a feltámadt szél a csatatér fölé. Rettenetes vihar kerekedett, az esőtől duzzadó felhőcsordák eget verő port vertek, szarvaikkal hasogatták a csatamezőt, s a villámok úgy szálldostak a levegőben, mint a mezőkről felrebbentett ijedt madarak. A cári seregek parancsnoka ezt a pillanatot használta fel, s tartalék lovasait bevetette a küzdelembe. Fellobogózott lándzsaerdővel előretört az ulánus lovashad, s a vihar szárnyán előrevágtatva, elsöpörte a megtorpant honvédsereget. Hiába tárta szét karját Petőfi, hiába kiáltott versenyt a zivatarral! Próbálta visszatartani övéit, de rettenetes félelem vett erőt a magyar fiúkon, s nem volt többé erő, mely a végpusztulást feltartóztassa!

Délután öt óra volt. A csatából menekülő Gyalokay László a Sárpatak hídja előtt találkozott újra Petőfivel. Ekkor már a magyar vezérkar is hátat fordított az ulánushadnak, csak Petőfi állt még tépetten, ökölbe szorított kezekkel.

– Gyere a szekérhez! – kiáltott a honvéd százados a tétován álló költőre. – Itt hagytam a folyóparti rekettyésben! Ha gyalog indulsz, elfognak vagy levágnak!

– Csak nem hiszed, hogy e pokolban a kocsis vár ránk? – fordult meg a költő, s a porfelhőben közeledő rettenetes ulánushadra mutatott. – Jer velem, vágjunk le oldalt, talán így megszabadulhatunk!

Azzal kapta magát, kirántotta jobbját Gyalokay kezéből, s a közeli gátról leugorva, Fehéregyháza irányába elszaladt.

Ezek voltak utolsó szavai a költőnek. Élve őt többé senki nem látta!

Egy császári tiszt emlékirataiban írja, hogy a Fehéregyházából Héjasfalvára vezető országút melletti szökőkútnál látott egy civilruhás fiatal férfit, holtan feküdt hanyatt a gyepen, zsebei ki voltak forgatva, s mellén nagy szakajtott seb tátongott. A héjasfalvi parasztok, akik szintén a csatából menekültek, látták, hogy papír hevert a halott ifjú mellett, s gyűrött, véres papírlapokat sodort mellőle tova a szél. Talán éppen Petőfi legfrissebb versét repítette tovább a gyűrött lapokon. Halála helyétől alig hétszáz lépésre fekszik egy tömegsír: a Csonta-kertben. Magyar honvédek alusszák e sírban örök álmukat. Talán Petőfit is ide temethették, s itt a közös sírban nyugoszik ő is bajtársaival. A legtöbbet, életét áldozta hazája szabadságáért!